b'\n_START_ARTICLE_\nSkotlands flag\n_START_PARAGRAPH_\nSkotlands flag best\xc3\xa5r af et hvidt andreaskors p\xc3\xa5 et bl\xc3\xa5t felt, eller med heraldisk beskrivelse, azure, a saltire argent. Korset symboliserer apostlen Andreas, landets skytshelgen._NEWLINE_Flaget h\xc3\xa6vdes at v\xc3\xa6re et af de \xc3\xa6ldste nationalflag som fortsat er i brug, men dette er i bedste fald diskutabelt. Legenden daterer flaget tilbage til det 9. \xc3\xa5rhundrede. Selv om andreaskorset forekommer i skotsk sammenh\xc3\xa6ng ogs\xc3\xa5 tidligere, er den f\xc3\xb8rste sikre indikation p\xc3\xa5 Skotlands flag, et hvidt andreaskors p\xc3\xa5 bl\xc3\xa5 dug, fra ca. 1540.\n_START_SECTION_\nHistorie\n_START_PARAGRAPH_\nIf\xc3\xb8lge legenden ledede Oengus af Dalriada pikterne og skotterne i et slag mod anglerne under Athelstan af East Anglia. Oengus og hans m\xc3\xa6nd blev omringet, og bad om guddommelig indgriben. I l\xc3\xb8bet af natten viste apostelen Andreas sig for ham og forsikrede ham om, at han ville sejre. N\xc3\xa6ste morgen viste der sig et hvidt andreaskors p\xc3\xa5 den bl\xc3\xa5 himmel. Pikterne og skotterne blev styrket af synet, mens anglerne mistede modet og tabte slaget. Det hvide kors p\xc3\xa5 bl\xc3\xa5 bund skulle if\xc3\xb8lge legenden derefter v\xc3\xa6re taget i brug som Skotlands flag._NEWLINE_Dokumentariske beviser kommer f\xc3\xb8rst senere. I 1385 bestemte Det skotske parlament, at landets soldater skulle b\xc3\xa6re et hvidt kors i kamp. Det \xc3\xa6ldste flag, som er bevaret, er fra 1503, og har et hvidt kors p\xc3\xa5 et r\xc3\xb8dt felt. Omkring 1540 blev legenden om kong Oengus og korset p\xc3\xa5 himlen almindelig kendt, og baggrundsfarven blev \xc3\xa6ndret til bl\xc3\xa5.'